

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 1 Μαρτίου 2022

**Συλλυπητήριο μήνυμα της Υπουργού Πολιτισμού και Αθλητισμού για την απώλεια του Κώστα Καρρά**

Για πενήντα χρόνια, ο Κώστας Καρράς με τη σύζυγό του Λυδία, πρωτοστάτησαν στην προστασία του φυσικού και πολιτιστικού περιβάλλοντος μέσω της Ελληνικής Εταιρείας Περιβάλλοντος και Πολιτισμού, την οποία ίδρυσαν το 1972. Η αντίδραση του Κώστα Καρρά στις καταστροφές που είχε φέρει η επταετία στο φυσικό, αρχιτεκτονικό και πολιτιστικό περιβάλλον, ήταν μόνον η αρχή για έναν συνεχή και επίμονο αγώνα, τον οποίο συνέχισε ως αντιπρόεδρος της Πανευρωπαϊκής Ομοσπονδίας Μη κυβερνητικών Οργανώσεων, με σημαντικά αποτελέσματα στην προστασία τόπων και μνημείων πολιτιστικού ενδιαφέροντος.

Ο Κώστας Καρράς, με δημοκρατικές αρχές, έπαιξε σημαντικό ρόλο στον διάλογο μεταξύ Ελλάδας και Τουρκίας, ως συντονιστής του Ελληνο-Τουρκικού Φόρουμ και συνιδρυτής του Κέντρου για τη Δημοκρατία και Συμφιλίωση στη Νοτιοανατολική Ευρώπη. Θα μείνει στη συλλογική μνήμη ως παράδειγμα μαχητικότητας.

Εκφράζω τα θερμά μου συλλυπητήρια, στην οικογένειά του, στους φίλους του.